प्रकृति परिवर्तनशील है। समाज परिवर्तनशील है। मनुष्‍य एक सामाजिक प्राणी है और परिवर्तन उसका स्‍वभाव है- ऐसा हम प्राथमिक के हर निबंध की पहली पंक्ति में लिखते थे। मनुष्‍य परिवर्तनशील है तो उसके संबंध भी परिवर्तनों से नहीं बचे रह सकते। आइंस्‍टीन जाने कितना पहले कह गए कि कुछ भी निरपेक्ष नहीं। सापेक्षिकता की इकलौती निरपेक्ष बात है। सब बदलता है। अब तो तिरानबे साल का बूढ़ा आरएसएस भी बदल रहा है। मोहनजी भागवत कह रहे हैं कि गुरुजी की ‘बन्‍च ऑफ थॉट्स’ के कुछ हिस्‍से प्रासंगिक नहीं रह गए, उसे दोबारा काट-छांट कर छपवाना पड़ेगा। कम्‍युनिस्‍ट पार्टियां परिवर्तित होकर एनजीओ बन गईं। डेढ़ सौ साल पुरानी कांग्रेस परिवर्तित होते-होते विलुप्ति के कगार पर आ गई। यहां तक कि भारतीय जनता पार्टी जो इन सब से ज्‍यादा जवान है, बदल कर कांग्रेस बनती जा रही है। क्‍या नहीं बदला है समय की मार से? कवि लिख गया है- ये समय बड़ा हरजाई, समय से कौन लड़ा मेरे भाई। कवि बिज़नेस अख़बार नहीं पढ़ते हैं, वरना वे इतने जाहिल नहीं होते।